hotchpotch/miracl-hf-unified huggingface dataset:
Elliot Weisgarber
Elliot Weisgarber (5. joulukuuta 1919 Pittsfield, Massachusetts – 31. joulukuuta 2001 Vancouver) oli yhdysvaltalaissyntyinen säveltäjä, klarinetisti ja etnomusikologi. Hän opiskeli muun muassa Rochesterin Eastman School of Musicissa ja Nadia Boulangerin johdolla Pariisissa. Hän itse opetti vuosina 1960–1984 Brittiläisen Kolumbian yliopistossa. Hänen sävellysoppilaitaan olivat muiden muassa Michael Conway Baker, Neil Currie, David Keeble, Claire Lawrence ja Frederick Schipizky.
Weisgarber tutki Japanissa paikallista musiikkia. Hän opetteli soittamaan shakuhachia ja teki vuonna 1974 kiertueen Kanadassa kotonsoittaja Miyoko Kobayashin kanssa. Weisgarber oli Kanadan kansalainen vuodesta 1973. Osassa tuotannostaan Weisgarber hyödynsi japanilaisen musiikin tuntemustaan. Tällaisia teoksia ovat muiden muassa "Kyoto Landscapes" orkesterille, "Japanese Miscellany" pianolle, "Ten Japanese Folk Songs", "Songs of a Thousand Autumns" ja kamarimusiikkisävellykset japanilaisille soittimille. Weisgarber sävelsi myös muunlaista musiikkia orkesterille, kamarimusiikkikokoonpanoille ja laulajille. Lisäksi hänen tuotantoonsa kuuluu televisioon ja radiodokumentteihin luotuja sävellyksiä.
Weisgarber perusti tyttärensä, huilisti Karen Suzanne Smithsonin kanssa Elliot Weisgarber Associates -kustannusyhtiön vuonna 1994. Weisgarber oli International Clarinet Societyn jäsen. Hän oli aktiivinen säveltäjänä kuolemaansa saakka. Useita hänen teoksistaan on levytetty.
Syodontinae
Syodontinae on sukupuuttoon kuollut Dinocephalia-ryhmään kuuluva terapsidien alaheimo. Sen jäsenet olivat keskisellä Permikaudella eläneitä lihansyöjiä. Niiden fossiileja tunnetaan Venäjältä, Etelä-Afrikasta ja Brasiliasta.
Cisneros "et al.", (2012):
Aleksi Ojanperä
Aleksi Ojanperä (s. 16. helmikuuta 1996) on suomalainen jalkapalloilija, pelipaikaltaan puolustaja. Hän edustaa kasvattajaseuraansa, Veikkausliigassa pelaavaa Turun Palloseuraa.
Harti Weirather
Hartmann ”Harti” Weirather (s. 25. tammikuuta 1958 Reutte, Tiroli, Itävalta) on itävaltalainen uransa lopettanut alppihiihtäjä, syöksylaskun maailmanmestari ja maailmancup-voittaja. Hän edusti seuratasolla SV Wängleä. Hänen vaimonsa on Hanni Wenzel ja heidän tyttärensä Tina Weirather.
Weirather sijoittui Lake Placidin olympialaisissa 1980 syöksylaskussa yhdeksänneksi. Hän voitti saman lajin maailmanmestaruuden Schladmingissa 1982 0,48 sekunnin erolla Conradin Cathomeniin. Hän voitti syöksylaskun maailmancupin kaudella 1980–1981, sijoittui kolmanneksi kausilla 1981–1982 ja 1982–1983 sekä neljänneksi 1979–1980. Maailmancupin kokonaiskilpailussa hän oli pelkillä syöksylaskun pisteillä kahdeksas kaudella 1980–1981 ja kymmenes 1981–1982. Hän voitti kaikkiaan kuusi maailmancupin syöksylaskukilpailua, sijoittui seitsemän kertaa toiseksi ja neljä kertaa kolmanneksi.
Lähde: FIS
Conradin Cathomen
Conradin Cathomen (s. 2. kesäkuuta 1959 Laax, Graubünden) on sveitsiläinen alppihiihtäjä, joka oli aktiiviurallaan erikoistunut syöksylaskuun.
Cathomen sai Schladmingin MM-kilpailuissa 1982 hopeaa syöksylaskussa 0,48 sekuntia Harti Weiratherille hävinneenä. Sarajevon olympialaisissa 1984 hän oli samassa lajissa 14:s ja Bormion MM-kilpailuissa 1985 kahdeksas. Hän sijoittui syöksylaskun maailmancupin kokonaispisteissä toiseksi kaudella 1982–1983. Hän voitti uransa aikana kaksi maailmancupin syöksylaskukilpailua, sijoittui kaksi kertaa toiseksi ja neljä kertaa kolmanneksi
Lähde: FIS
Scofieldin kaivosonnettomuus
Scofieldin kaivosonnettomuus tapahtui Yhdysvalloissa Utahin osavaltion Scofieldin kaupungissa 1. toukokuuta 1900. Winter Quartersin hiilikaivoksessa sattuneessa räjähdyksessä kuoli 200 kaivosmiestä, joista 61 oli amerikansuomalaisia. Turma oli aikoinaan Yhdysvaltojen pahin ja nykyään viidenneksi eniten kuolonuhreja vaatinut kaivosonnettomuus. Kaiken kaikkiaan kaivoksessa oli onnettomuuden sattuessa 303 kaivosmiestä.
Onnettomuus tapahtui noin 10.25 aamupäivällä, kun kaivoksen kuilussa numero 4 ollut hiilipöly räjähti. Se levisi koko osastoon, surmasi osan kaivosmiehistä sekä rikkoi ilmanvaihdossa käytetyn tuulettimen. 4-kuiluun yhteydessä olleen 1-kuilun tuuletin jatkoi kuitenkin toimimistaan ja imaisi rajähdyksessä syntyneen myrkyllisen hiilimonoksidin. Suurin osa onnettomuudessa kuolleista oli 1-kuilun työntekijöitä, jotka menehtyivät häkämyrkytykseen. Osa kaivosmiehistä sai surmansa niin nopeasti, että he olivat kuolleet työvälineet käsissään.
Onnettomuuden uhrit haudattiin 5. toukokuuta. Heille järjestettiin kaksi erillistä siunaustilaisuutta, suomalaisille uhreille luterilainen ja muille mormonismin mukainen. Pahiten onnettomuus koetteli Vetelistä lähtöisin ollutta Abraham ja Kaisa Luoman perhettä. He menettivät tragediassa kuusi poikaansa, kaksi lastenlastaan sekä tyttärensä puolison.
Amerikkalainen folklaulaja Utah Phillips on tehnyt onnettomuudesta kertovan kappaleen "Scofield Mine Disaster", jonka hän levytti vuonna 1969.
Vinkkii DJ:lle
"Vinkkii DJ:lle" on rap-artisti Spektin neljäs single hänen debyyttialbumiltaan "Diktaattorimies". Kappale julkaistiin Rähinä Recordsin kautta 11. lokakuuta 2013, ja sen tuotannosta vastaa HeavyWeight.
Kappaleen musiikkivideolla nähdään cameo-rooleissa Kiira Korpi, Kimmo Wilska, JS16, Darude, Elastinen ja HeavyWeight.
"Vinkkii DJ:lle" nousi Suomen virallisen latauslistan 25. sijalle.
Scofield
Scofield on Yhdysvalloissa sijaitseva kaupunki. Vuoden 2010 väestönlaskennassa siellä oli ainoastaan 24 asukasta. Carbon Countyn piirikuntaan kuuluva kaupunki tunnetaan lähinnä vuonna 1900 tapahtuneesta Scofieldin kaivosonnettomuudesta, jossa kuoli 200 kaivosmiestä. Heistä 61 oli amerikansuomalaisia.
Scofieldin kaupunki perustettiin vuonna 1879. Se sai nimensä kenraali Charles W. Scofieldin mukaan. Ensimmäinen hiilikaivos alueelle oli avattu kaksi vuotta aikaisemmin. Kaupungin asukasluku oli suurimmillaan vuonna 1910, jolloin asukkaita oli 746. Kaivostoiminta paikkakunnalla loppui 1930-luvun aikana, jonka jälkeen asukasluku romahti nopeasti.
Parinkymmenen vakituisen asukkaan lisäksi Scofieldissä on paljon vapaa-ajan asuntoja. Paikkakunnalla on myös luonnonsuojelualue Scofield State Park.
Lythronax
Lythronax on Tyrannosauridae-heimoon kuulunut teropodidinosaurus-suku. Se on elänyt noin 80 miljoonaa vuotta sitten.
Suvun lajin edustaja "Lythronax argestes" ('veren kuningas') on löytynyt Yhdysvalloista Utahista. Löydöstä kerrottiin julkisesti marraskuussa 2013. Tutkijat arvioivat että se on kooltaan noin puolet sukulaisestaan "Tyrannosaurus rexistä". Se on painanut noin 2,5 tonnia ja ollut noin kahdeksan metriä pitkä. Se on oletettavasti saalistanut näkönsä avulla.
Kosketuslukko
Kosketuslukko on elektromekaaninen lukituslaite. Elektromekaanisessa avainjärjestelmässä yhdistyvät mekaaninen avain ja elektroninen tunniste. Kosketuslukossa mekaanisen lukitusjärjestelmän ohjaukseen on yhdistetty elektroniikan avulla kosketuksella suoritettava lukituksen ohjaus. Kosketusohjaus voidaan tehdä esim. kapasitiivisen tai biometrisen tunnistuksen (sormenjälkilukijan) avulla.
Kosketuslukon konkreettisin etu saavutetaan lukkolaitteen käytön helppoudessa, kun mekaanisia avaimia ei tarvitse kantaa mukana. Käyttämällä biometristä tunnistusta, voidaan lukituksen käyttäjä myös yksilöidä.
Glenn
Glenn on alun perin skotlantilainen nimi, joka esiintyy sekä sukunimenä että miehen etunimenä. 
Nimi johtuu gaelin kielen sanasta "gleann", joka merkitsee laaksoa.
Suomessa nimi Glenn on vuoden 2009 loppuun mennessä annettu 363 miespuoliselle henkilölle. Glennin nimipäivä on suomenruotsalaisen kalenterin mukaan 7. marraskuuta.
Syodon
Syodon (nimen merkitys: "”karjunhammas”") on sukupuuttoon kuollut Dinocephaliaan kuuluva terapsidisuku. Se eli keskisellä permikaudella, ja oli keskikokoinen lihansyöjä tai kaikkiruokainen eläin.
Sukuun luettiin aikaisemmin kaksi lajia "Syodon biarmicum" ja "Syodon efremovi", mutta nykyään "S. efremovi" -lajia ei pidetä todellisena vaan se on määritelty samaksi kuin "S. biarmicum". "Syodonin" kallo on korkea ja suorahko. Suurien silmien takia eläin on saattanut olla yöaktiivinen. Sen kallon pituus on noin 22 cm; kokonaispituus on täten saattanut olla noin 1,2 metriä. "Syodonin" fossiileja on löydetty Permin alueelta, Venäjältä.
Cisneros "et al.", (2012):
Traverso
Traverso on historiallinen poikkihuilu, joka oli suosittu 1670-luvulta aina 1900-luvulle saakka. Soitin oli tehty puusta ja siinä oli kuusi sormireikää ja yksittäinen reikä perällä. Suomessa soittimesta on käytetty myös nimityksiä barokkipoikkihuilu, barokkihuilu ja flauto traverso.
Skweee
Skweee on Suomessa ja Ruotsissa 2000-luvun alussa syntynyt konemusiikin tyylilaji, joka yhdistelee funkia, breikkejä ja analogisista syntetisaattoreista tuotettuja vinkuvia ja surisevia ääniä. Ensimmäiset skweee-julkaisut olivat ruotsalais-DJ:n Pavanin Flogsta Danshall -merkillä vuonna 2004 julkaistut 7-tuumaiset singlet.
Skweeetä on myös kutsuttu nimellä ”Scandinavian Conflict R ’n’ B”. Sen keskeisimmät levy-yhtiöt ovat ruotsalainen Flogsta Danshall ja suomalainen Harmönia.
Mario Camerini
Mario Camerini (6. helmikuuta 1895 Rooma – 4. helmikuuta 1981 Gardone Riviera) oli italialainen elokuvaohjaaja ja käsikirjoittaja. Hän on yksi sotienvälisen italialaisen elokuvan näkyvimmistä hahmoista.
Camerini aloitti elokuvauransa ensimmäisen maailmansodan jälkeen Augusto Geninan ja veljensä Antonion assistenttina. Hänen ensimmäinen ohjaustyönsä oli "Jolly, clown da circo" (”Sirkusklouni Jolly”) vuonna 1923. Italialaisen elokuvan kriisivuosina Camerini työskenteli Stefano Pittalugan studioilla Torinossa, mutta riitaannuttuaan tämän kanssa hän liittyi riippumattomien ohjaajien tuotantoyhtiöön Autori
Direttori Italiani Associati. Camerinin ensimmäinen menestyselokuva oli itsemurhaa suunnittelevasta pariskunnasta kertova voimakas melodraama "Rotaie" (”Kiskot”, 1929), josta hän teki ääniversion vuonna 1931.
Työskenneltyään jonkin aikaa Paramountin Pariisin studiolla Camerini palasi Italiaan, jossa hän ohjasi Cinesille joukon romanttisia komedioita kuten "Figaro e la sua gran giornata" (”Figaro ja hänen suuri päivänsä”, 1931) ja "Kyllä miehet ovat roistoja" ("Gli uomini, che mascalzoni", 1932). Historiallinen pukudraama "Il cappello a tre punte" (”Kolmikolkkahattu”, 1934) jouduttiin leikkaamaan uudelleen Benito Mussolinin vaatimuksesta. Etiopiaan sijoittuva "Il grande appello" (”Suuri kutsu”, 1936) voidaan nähdä yrityksenä sopeutua fasistien politiikkaan. Myöhemmin Camerini palasi takaisin komedioihin, joista valtavan menestyksen saivat Vittorio De Sican ja Assia Norisin tähdittämät "Il signor Max" (”Herra Max”, 1937) ja "I grandi magazzini" (”Tavaratalo”, 1939). Niitä seurasi Alessandro Manzonin romaaniin perustuva "I promessi sposi" (”Kihlautuneet”, 1941).
Toisen maailmansodan jälkeen Camerini teki lukuisia elokuvia, mutta ei enää pystynyt tavoittamaan aikaisempaa menestystään. Vuonna 1954 hän ohjasi amerikkalaisrahoitteisen suurelokuvan "Odysseus" ("Ulisse"), jonka pääosaa esitti Kirk Douglas. Camerinin viimeinen ohjaustyö oli Isä Camillo -elokuva "Don Camillo e i giovani d’oggi" (”Isä Camillo ja ne nykynuoret”) vuonna 1971.
Australosyodon
Australosyodon (nimen merkitys: "”eteläinen karjunhammas”") on sukupuuttoon kuollut Dinocephalia-alalahkoon kuuluva terapsidisuku. Se oli keskikokoinen lihansyöjä, joka eli keskisellä permikaudella.
Sukuun luetaan yksi laji "Australosyodon nyaphuli". Se kasvoi todennäköisesti noin 1,8 metrin pituiseksi. Sen kallon pituuden tiedetään olevan 26 cm. "Australosyodonin" fossiilinen kallo (NMQR 3152) on löydetty Etelä-Afrikasta. 
Cisneros "et al.", (2012):
Notosyodon
Notosyodon (nimen merkitys: "”eteläinen karjunhammas”") on sukupuuttoon kuollut keskisellä permikaudella elänyt terapsidisuku. Sukuun luetaan yksi laji "Notosyodon gusevi".
"Notosyodon" kuuluu Dinocephalia-alalakoon ja lihaa syöviin anteosaureihin. Sen huonosti säilyneitä fossiileja on löydetty Kazakstanista ja Venäjältä.
Cisneros "et al.", (2012):
Vulkanus
Vulkanus tai Vulcanus on muinaisroomalaisessa uskonnossa ja roomalaisessa mytologiassa tulen ja tulivuorten sekä sepäntaitojen jumala. Roomalaiset omaksuivat Vulkanuksen alun perin etruskeilta. Vulkanus kuvataan usein sepän vasaran kanssa. Vulcanalia-juhla oli vuotuinen roomalainen juhla, jota vietettiin elokuun 23. päivänä Vulkanuksen kunniaksi. Hänen kreikkalainen vastineensa on Hefaistos, taonnan ja tulen jumala.
Roomalaisten mukaan Vulkanus asui Vesuvius-tulivuoressa ja vuoren oikut olivat Vulkanuksen tekosten seurauksia.
Vulkanuksen nimen alkuperästä ei ole varmuutta. Roomalaisen perinteen mukaan nimi liittyy latinankielisiin sanoihin salamoista ("fulgur, fulgere, fulmen"), jotka puolestaan liittyvät liekkeihin.
On esitetty, että nimi ei johtaisi latinasta, vaan viittaisi kreetalaiseen luojajumalaan Velchanokseen.
Vulkanuksen vanhin tunnettu pyhättö Roomassa oli sijoitettu Capitoliumin ulkopuolelle foorumille ja ajoittuu muinaisroomalaisiin aikoihin. Roomalaiset pitivät Vulkanusta ja kreikkalaista Hefaistosta samana jumalana. Vulkanus yhdistettiin kuitenkin enemmän tulen tuhoavaan vaikutukseen. Palvojat toivoivatkin suojelusta tulipaloilta.
Hyginuksen mukaan Vulkanuksen pojat ovat Philammon, Kekrops, Erichthonius, Corynetes, Cercyon, Philottus ja Spinther.
Vulkanusta pidetään Sheffieldin suojelijana. Jumaluutta esittävä patsas on kaupungintalon edustalla.
Maailman suurin raudasta valettu patsas esittää Vulkanusta ja se sijaitsee Alabaman Birminghamissa.
Vulkanuksen mukaan nimettiin 1800-luvulla teoreettinen planeetta Vulkanus.
Yksi kääpiöplaneetta Pluton kuista oli kuun löytäjien asettaman nimiehdotusäänestyksen mukaan tulossa nimetyksi Vulkanuksen englanninkielisen nimen mukaan Vulcaniksi, mutta tätä nimiehdotusta ei kuitenkaan hyväksytty Kansainvälisessä tähtitieteellisessä unionissa, sillä se oli jo käytetty teoreettisen planeetan nimelle eikä Vulcan-nimitys myöskään viitannut manalaan kuten muiden Pluton kuiden nimet. Niinpä Pluton uusimmat kuut saivatkin nimet Kerberos ja Styx, sillä nämä nimet olivat äänestyksessä sijoilla 2. ja 3.
Anteosauria
Anteosauria on sukupuuttoon kuollut Dinocephalia-alalahkoon kuuluva terapsidien ryhmä. Siihen kuului suuria ja pieniä lihansyöjiä, jotka elivät keskisellä permikaudella. Niiden fossiileja tunnetaan Etelä-Afrikasta, entisen Neuvostoliiton alueelta sekä Brasiliasta ja Kiinasta.
Suurimmat anteosaurit kasvoivat usean metrin pituisiksi. Anteosaurian jäsenillä oli kaikista lihaasyövistä synapsideista raskaimmat kallot, kulmahampaat ja etuhampaat. Toisin kuin myöhemmillä terapsideilla, takahampaiden määrä ei ollut vähentynyt anteosaureilla. Anteosaurien kulmahampaat olivat myös taaksepäin kaareutuvat. Tämä kaarevuus näkyy parhaiten "Syodon"-sukuun kuuluvilla anteosaureilla. Anteosaurit saalistivat todennäköisesti Pareiasauridae-heimon matelioita ja Tapinocephalidae-heimon terapsideja.
"Brithopus"- ja "Deuterosaurus"-suvut on aikaisemmin luettu Anteosauriaan, mutta tarkemman tutkimuksen perusteella näyttäisi siltä, että ne kuuluvatkin Tapinocephaliaan tai muihin terapsideihin. Täten myös taksoni Brithopodidae ei voi olla synonyymi Anteosauridaelle, kuten on aikaisemmin ajateltu.
Säästöpankkien Keskuspankki
Säästöpankkien Keskuspankki Suomi Oyj on suomalaisten Säästöpankkien kokonaan omistama talletuspankki.
Säästöpankkien Keskuspankin pääasiallisena tehtävänä on toimia Säästöpankkiryhmän keskusluottolaitoksena. Keskusluottolaitoksena Säästöpankkien Keskuspankki tukee Säästöpankkien varainhankintaa ja on mukana pankkien välisessä maksujenvälityksessä. Lisäksi Säästöpankkien Keskuspankki tarjoaa maksuliike-, talletus- ja verkkolaskupalveluja julkisyhteisö- ja suuryritysasiakkaille.
Säästöpankkien Keskuspankki Suomi Oy muodostui 18.4.2013 tehdyn yrityskaupan seurauksena. Tällöin suomalaiset säästöpankit (31) yhdessä ostivat Itella Oyj:ltä Itella Pankki Oy:n koko osakekannan. Muutoksen taustalla oli Säästöpankkien tarve turvata keskusluottolaitospalveluiden jatkuminen vuodesta 2015 eteenpäin. Keskusluottolaitospalveluja Säästöpankeille aiemmin tuottanut Aktia Pankki oli syksyllä 2012 ilmoittanut luopuvansa näiden palvelujen tuottamisesta. Samaan aikaan Itellan strategiseen muutokseen soveltui pankin omistuksesta luopuminen.
Diakonia-ammattikorkeakoulun opiskelijakunta
Diakonia-ammattikorkeakoulun opiskelijakunta – O’Diako on Diakonia-ammattikorkeakoulun opiskelijoita edustava lakisääteinen opiskelijakunta. Opiskelijakunta O’Diako voidaan katsoa perustetuksi vuonna 1998.
O’Diakon tehtävänä on muiden opiskelijakuntien ja -järjestöjen tapaan edustaa Diakin opiskelijoita, ajaa opiskelijoiden asioita sekä neuvoa ja palvella opiskelijoita monin tavoin.
Jäseniä opiskelijakunnalla on kaikilla ammattikorkeakoulun kampuksilla, Helsingissä, Porissa, Oulussa, Turussa sekä Pieksämäellä. Opiskelijakunnan toimisto sijaitsee Diakin Helsingin kampuksella.
O’Diakon organisaatioon kuuluvat edustajisto, hallitus, henkilökunta sekä eri paikkakunnilla toimivat jaostot.
O’Diako on saanut alkunsa rekisteröitynä yhdistyksenä, joka alun perin perustettiin toimimaan paikallisten opiskelijayhdistysten yhteistyöelimenä. Sen perustamiskirja on päivätty 6.3.1997. Ammattikorkeakoululain mukaisena opiskelijakuntana se on aloittanut vuonna 2007.
Jokaisella Diakin kampuksella toimii paikallinen jaosto. Nämä jaostot juontavat juurensa vanhoihin eri paikkakuntien opiskelijayhdistyksiin. Ne aloittivat toimintansa vuoden 2013 alussa. Jaostot huolehtivat opiskelijatoiminnan pyörittämisestä eri paikkakunnilla. Niiden vastuulle kuuluvat esimerkiksi paikallinen edunvalvonta, tutorointi sekä paikallisten tapahtumien järjestäminen.
O’Diakon hallituksen puheenjohtajat:
Gina Cigna
Gina Cigna (6. maaliskuuta 1900 – 26. kesäkuuta 2001) oli ranskalaissyntyinen oopperalaulaja, äänialaltaan sopraano. Hän oli ensimmäinen laulaja, joka levytti Giacomo Puccinin "Turandotin" nimiroolin. Hänellä oli laaja ohjelmisto, johon kuului muun muassa Monteverdin ja Richard Straussin rooleja.
Cigna syntyi Pariisissa, ja hänen oikea nimensä oli Genevieve. Hänen isällään oli italialaiset juuret. Cigna opiskeli pianonsoittoa Pariisin konservatoriossa Alfred Cortot'n johdolla. Sopraano Emma Calvé löysi Cignan, joka oli 26-vuotias, kun pääsi esiintymään Arturo Toscaninille La Scalassa. Hän lauloi Verdin ja Rossinin aarioita säestäen itseään pianolla. Hän sai välittömästi kiinnityksen. Cigna teki ammattimaisen debyyttinsä La Scalassa Freian roolissa Wagnerin "Reininkullan" esityksessä tammikuussa 1927. Tätä esitystä seurasi esiintyminen Elisabethin roolissa "Tannhäuserissa"; tämän esityksen jälkeen esiintyi ensimmäistä kertaa Norman roolissa. Hän tuli erityisesti yhdistetyksi tähän rooliin.
Cigna opiskeli "Toscan" nimiroolin sen kantaesittäneen Hariclea Darcléen johdolla. Hän oli mukana elvyttämässä Vincenzo Bellinin tuolloin unohdettua "La straniera" -oopperaa. Hänellä oli rooleja myös Verdin, Gounod'n, Gluckin, Catalanin, Mascagnin, Respighin, Janáčekin ja Gomesin teoksissa. Kansainvälisellä urallaan Cigna pääsi esiintymään Argentiinaan, Brasiliaan, Unkariin, Yhdysvaltoihin ja Yhdistyneeseen kuningaskuntaan. Hän teki Metropolitan-oopperan-debyyttinsä Aidan roolissa (1937) ja esiintyi ensi kertaa Covent Gardenissa 1933.
Vuonna 1981 Cigna sai Puccini-palkinnon "vuosisadan parhaana Turandotin esittäjänä".
Cignan uraa varjosti toinen maailmansota. Hän ei voinut poistua Italiasta, ja ura Metropolitan-oopperassa päättyi neljän kauden jälkeen. Hän oli vuodesta 1921 naimisissa Maurice Sensen kanssa. Tämän kuoltua Cigna meni uusiin naimisiin Mario Ferrarin kanssa. Vuonna 1947 hän joutui auto-onnettomuuteen matkalla esittämään Toscan roolia Vicenzassa. Hän kaatui esityksen jälkeen ja hänen todettiin kärsineen sydänkohtauksen. Tämä päätti Cignan uran laulajana, mutta hän työskenteli myöhemmin opettajana, jonka oppilaita olivat muiden muassa Elena Mauti Nunziata, Celestina Casapietra ja Maria Parazzini.
Blanca Fernández Ochoa
Blanca Fernández Ochoa (s. 22. huhtikuuta 1963 Madrid) on espanjalainen alppihiihtäjä, pujottelun olympiamitalisti. Myös hänen sisaruksensa Dolores, Francisco ja Juan Manuel ovat olympiatason alppihiihtäjiä, Francisco Espanjan ensimmäinen talvikisojen olympiavoittaja.
Blanca Fernández Ochoa sijoittui olympialaisten suurpujottelussa Lake Placidissa 1980 18:nneksi ja Sarajevossa 1984 kuudenneksi. Bormion MM-kilpailuissa 1985 hän oli suurpujottelussa yhdeksäs ja pujottelussa 14:s, Crans-Montanan MM-kilpailuissa 1987 pujottelussa ja suurpujottelussa viides, supersuurpujottelussa kymmenes.
Fernández Ochoa sijoittui Calgaryn olympialaisissa 1988 pujottelussa viidenneksi. Vailin MM-kilpailuissa 1989 hän oli pujottelussa neljäs ja suurpujottelussa seitsemäs. Hän sai Albertvillen olympialaisissa 1992 pronssia pujottelussa ja sijoittui 12:nneksi suurpujottelussa.
Fernández Ochoa sijoittui maailmancupin kokonaiskilpailussa neljänneksi kaudella 1987–1988, seitsemänneksi 1991–1992, kahdeksanneksi 1986–1987 sekä kymmenenneksi kausilla 1984–1985 ja 1990–1991. Pujottelun maailmancupissa hän oli kolmas kausilla 1990–1991 ja 1991–1992 sekä neljäs 1987–1988. Suurpujottelun maailmancupissa hän sijoittui kolmanneksi 1986–1987 ja viidenneksi 1987–1988, supersuurpujottelun maailmancupissa kolmanneksi 1987–1988. Hän voitti kaikkiaan neljä maailmancupin osakilpailua, sijoittui seitsemän kertaa toiseksi ja yhdeksän kertaa kolmanneksi.
Lähde: FIS
Scorpaenoidei
Scorpaenoidei on simppukalojen lahkoon (Scorpaeniformes) kuuluva kalojen alalahko.
Alalahkoon kuuluu 13 heimoa.
Cornwall River Kings
Cornwall River Kings on kanadalainen jääkiekkoseura, joka on kotoisin Cornwallista Ontariosta. Se pelaa LNAH-liigaa.
Assia Noris
Assia Noris (oik. Anastasia von Gerzfeld; 26. helmikuuta 1912 Pietari, Venäjän keisarikunta – 27. tammikuuta 1998 Sanremo, Italia) oli venäläissyntyinen Ranskassa kasvanut näyttelijä, josta tuli yksi maailmansotien välisen italialaisen elokuvan suurimmista naistähdistä.
Norisin ensimmäinen elokuva oli Mario Bonnardin "Varastettu ääni" ("Tre uomini in frac") vuonna 1932. Hän näytteli Vittorio De Sican parina Mario Camerinin ohjaamissa romanttisissa komedioissa kuten "Darò un milione" (”Annan miljoonan”, 1936), "Il signor Max" (”Herra Max”, 1937) ja "I grandi magazzini" (”Tavaratalo”, 1939) ja myöhemmin myös aiheeltaan vakavammissa elokuvissa kuten Mario Soldatin "Dora Nelson" (1939) ja Renato Castellanin "Un colpo di pistola" (”Laukaus”, 1942). Toisen maailmansodan jälkeen Noris esiintyi vain kahdessa elokuvassa.
Fenakiitti
Fenakiitti on jalokivi, jonka kovuus on Mohsin asteikolla 8. Sen nimi tulee kreikan kielen sanasta "phenas", mikä merkitsee petturia, koska muinoin fenakiitti sekoitettiin kvartsiin. Se voi olla väritön tai keltainen, punasävyinen tai ruskea. Siinä on lasinkiilto ja viirut ovat valkoisia. Sitä hiotaan harvoin koruissa käytettäväksi. Fenakiitin rakenne on BeSiO.
Fenakiittia esiintyy pegmatiittiesiintymissä ja soraisissa jokien pohjissa. Sitä on löydetty Itävallasta, Venäjältä, Brasiliasta, Yhdysvalloista, Meksikosta, Sri Lankasta, Myanmarista, Tansaniasta ja Madagaskarilta.
Microsyodon
Microsyodon (nimen merkitys: "”pieni karjunhammas”") on sukupuuttoon kuollut permikaudella elänyt Dinocephalia-alalahkon terapsidisuku. Sukuun luetaan yksi laji "Microsyodon orlovi". Se oli Anteosauriaan kuuluva lihansyöjä.
Kylänmies
Kylänmies (tyyliteltynä #kylänmies) on rap-artisti Uniikin 29. marraskuuta 2013 julkaistu viides sooloalbumi.
Albumin ensimmäinen single "Puita uuniin" julkaistiin 1. elokuuta 2013, mutta ainoastaan YouTubessa. Toinen single, "Pätkätöis", julkaistiin 27. syyskuuta 2013. Albumin nimessä käytetty #-merkki viittaa sosiaalisessa mediassa käytettävään hashtag-tunnisteeseen. Uniikki on luonnehtinut albumia myös perhealbumiksi, koska sillä esiintyy niin paljon vierailijoita.
Albumi nousi Suomen virallisen listan sijalle 33.
Archaeosyodon
Archaeosyodon (nimen merkitys: "”muinainen karjunhammas”") on sukupuuttoon kuollut keskisellä permikaudella elänyt terapsidisuku. Se kuuluu Dinocephalia-alalahkoon ja Anteosauridae-heimoon. Sukuun luetaan yksi laji nimeltä "Archaeosyodon praeventor".
"Archaeosyodon" oli lihansyöjä, jonka kallon pituus on noin 30 cm ja ruumin pituus todennäköisesti noin 1,5 metriä. Sen kallo oli verrattain korkea ja leveä takaosastaan ja silmäkuoppien yläosa ja kallon yläosa ovat paksua luuta, mikä saattaa viitata päänpuskemiskäyttäytymiseen. Lisäksi tämän terapsidin kulmahampaat ovat kaarevat ja lyhyehköt. "Archaeosyodon" tunnetaan yhdestä epätäydellisesti säilyneestä fossiloituneesta kallosta, mikä on löydetty Permin alueelta, Venäjältä.
Cisneros "et al.", (2012):
Antimonioksikloridi
Antimonioksikloridi eli antimonikloridioksidi (SbOCl) on epäorgaaninen antimonin yhdiste. Ainetta käytetään pääasiassa muiden antimoniyhdisteiden valmistukseen.
Antimonioksikloridi on huoneenlämpötilassa valkoista kiteistä ainetta, joka ei liukene veteen. Kuuma vesi hydrolysoi sen. Yhdiste liukenee eräisiin orgaanisiin liuottimiin kuten bentseeniin ja kloroformiin, minkä perusteella antimonioksikloridilla on sidoksessaan kovalenttista luonnetta.
Antimonioksikloridia valmistetaan laimentamalla hieman antimonitrikloridin vesiliuosta, jolloin hydrolyysin seurauksena muodostuu antimonioksikloridia. Jos laimentamiseen käytetään paljon vettä muodostuu antimonidikloridipentoksidia (SbClO) ja muita polymeerisiä kloridioksideja. Antimonioksikloridia käytetään muiden antimonisuolojen valmistuksen lähtöaineena, kankaiden palonestoaineena, valkoisena väriaineena ja keinotekoisen savun muodostamiseen. Aikaisemmin sitä on käytetty myös lääketieteessä Algarot-pulverin nimellä.
Ernie Johnson Jr.
Ernest ”Ernie” Johnson Jr. (s. 7. elokuuta 1956 Milwaukee, Wisconsin) on yhdysvaltalainen urheilutoimittaja, -selostaja ja tv-juontaja. Hän on vuodesta 1989 työskennellyt Turner-yhtymän palveluksessa, yhtiön eri kanavilla.
Parhaiten Johnson tunnetaan suositun "Inside the NBA" -koripallostudio-ohjelman juontajana. Hänen kanssaan studiossa ovat vakituisesti entiset huippukoripalloilijat Shaquille O'Neal, Charles Barkley ja Kenny Smith.
Johnsonin isä, Ernie Johnson Sr. oli entinen MLB-syöttäjä, ja pelasi pääsarjatasolla vuosina 1950–1959. Peliuransa jälkeen hän toimi selostajana baseballotteluissa, ja vuosina 1993–1996 hän selosti Atlanta Bravesin otteluita yhdessä poikansa kanssa. Johnson Sr. menehtyi vuonna 2011, 87-vuotiaana.
Johnsonilla havaittiin vuonna 2003 non-Hodgkinin lymfooma.
Michael Strahan
Michael Anthony Strahan (s. 21. marraskuuta 1971 Houston, Texas) on yhdysvaltalainen entinen amerikkalaisen jalkapallon pelaaja, pelipaikaltaan puolustuksen linjamies. Nykyään hän toimii Live with Kelly and Michael -keskusteluohjelman toisena juontajana yhdessä Kelly Ripan kanssa, ja FOX-televisiokanavan NFL-asiantuntijana.
Peliurallaan Strahan valittiin seitsemän kertaa NFL:n tähdistöotteluun Pro Bowliin. Kaudella 2001 hänet valittiin NFL:n parhaaksi puolustavaksi pelaajaksi, ja hän rikkoi yhden kauden ennätyksen säkityksien määrässä. Strahan lopetti pelaajauransa kauteen 2007, jolloin hänen koko ammattilaisuransa edustama New York Giants voitti Super Bowlin. Hänet valittiin vuonna 2010 NFL:n 2000-vuosikymmenen All-Decade Teamiin ja vuonna 2014 Pro Football Hall of Fameen.
Brenda Martinez
Brenda Martinez (s. 8. syyskuuta 1987) on yhdysvaltalainen, keskimatkan juoksuihin erikoistunut yleisurheilija.
Martinez saavutti alun perin MM-pronssia 800 metrin juoksussa Moskovassa 2013 ennätyksellään 1.57,91. Hän nousi myöhemmin hopealle, kun toiseksi sijoittunut Marija Savinova hylättiin dopingin takia. Hän on karsiutunut MM-kilpailuissa välierissä 800 metrillä 2015 ja 2017 sekä olympialaisissa 1 500 metrillä 2016.
Portlandin sisäratojen MM-kilpailuissa 2016 Martinez sijoittui 1 500 metrillä viidenneksi. Istanbulin MM-hallikilpailuissa 2012 hän ei selviytynyt 1 500 metrillä loppukilpailuun.
Yhdysvaltain mestaruuskilpailuissa Martinez on voittanut sisäradoilla 1 500 metrillä kultaa 2016 ja sijoittunut toiseksi 2012. Ulkoradoilla hän on saavuttanut 800 metrillä hopeaa 2013 ja 2015 sekä pronssia 2017 ja 1 500 metrillä pronssia 2016.
Luettelo hlbti-järjestöistä
Luettelo hlbti-järjestöistä ympäri maailmaa.
Rich Eisen
Richard ”Rich” Eisen (s. 24. kesäkuuta 1969 Brooklyn, New York) on yhdysvaltalainen urheilutoimittaja ja televisiojuontaja. Hän on vuodesta 2003 työskennellyt amerikkalaisen jalkapallon NFL-liigan omalla kanavalla, NFL Networkilla.
Ennen NFL Networkin palkkalistoille siirtymistä Eisen toimi vuosina 1996-2003 televisioankkurina ESPN-kanavalla, tavallisesti Stuart Scottin parina. Hän on myös toiminut yhtenä US Open -tennisturnauksen selostajana CBS-kanavan lähteyksissä.
Urheilun lisäksi Eisen on juontanut TNT-kaapelikanavalla The Great Escape -realityohjelmaa.
Etšmiadzinin katedraali
Etšmiadzinin katedraali () sijaitsee Armenian lounaisosassa Vagharšapatin eli Etšmiadzinin kaupungissa, joka on maan kirkollinen keskus.
Pyhän Gregorios Valontuojan vuosina 301–303 paikalle rakennuttama basilika oli tiettävästi maailman kolmanneksi vanhin kristillinen kirkko. Se rakentaminen aloitettiin samaan aikaan kun Armenian kuningaskunnasta tuli maailman ensimmäinen kristinuskon valtionuskonnokseen ottanut maa.
Alkuperäinen basilika korvattiin ristikirkolla vuonna 480. Nykyisen muotonsa katedraali sai vuonna 618, jolloin puurakenteinen kupoli korvattiin kivirakenteisella. Kirkon seinämaalaukset ovat peräisin 1700-luvun alkupuoliskolta. 
Etšmiadzinin katedraali muodostaa yhdessä kahden lähistöllä olevan kirkon sekä muutaman kilometrin päässä sijaitsevan Zvartnotsin katedraalin raunioiden kanssa kokonaisuuden, joka on kuulunut vuodesta 2000 lähtien Unescon Maailmanperintöluetteloon.
Lasse Rantanen
Lasse Rantanen (s. 1966) on suomalainen graafinen suunnittelija ja kuvittaja, joka tunnetaan etenkin näyttävistä kuvituksistaan "Helsingin Sanomissa". Grafia nimesi hänet Vuoden graafikoksi 2005.
Rantanen valmistui taiteiden maisteriksi Taideteollisesta korkeakoulusta vuonna 2000. Hän kutsuu itseään visuaaliseksi journalistiksi: ”Jos suunnittelija ei vastaa sisällöstä samalla tavalla kuin toimittaja, työstä tulee pelkkää koristetaidetta.”
Rantanen on toiminut Art Directorina "Helsingin Sanomien Kuukausiliitteessä", "Suomen Kuvalehdessä" ja "Urheilulehdessä". Hän on kouluttanut lehdentekijöitä Suomessa ja ulkomailla ja osallistunut monien lehtien kehitysprojekteihin. Vuonna 2007 Rantanen kirjoitti ensimmäisen suomalaisen aikakauslehden visuaalisesta suunnittelua koskevan oppaan "Mistä on hyvät lehdet tehty". Vuonna 2013 hän julkaisi yhdessä Veripalvelun tutkijana työskentelevän vaimonsa Leena Valmun kanssa lasten tietokirjan verisolupoika Filiuksesta.
Rantanen jakaa työtilan Vesa Lehtimäen ja Ville Tietäväisen kanssa Helsingin Kallion Viidennellä linjalla. He kuuluvat viiden graafikon ryhmään, jolla on yhteinen Linjamiehet-portfolio.
Vuonna 2012 Rantanen palkittiin kultamitalilla pohjoismaisessa sanomalehtikilpailussa "Helsingin Sanomien" artikkeliin "Kriisi vailla loppua" vuonna 2011 tekemästään kuvituksesta. Rantanen on palkittu myös Vuoden huiput -kilpailussa, jonka ylituomarina hän toimi vuonna 2012.
Pyrargyriitti
Pyrargyriitti on sulfideihin kuuluva mineraali. Sen kidejärjestelmä on heksagoninen. Kemiallinen kaava on AgSbS.
Pyrargyriittia esiintyy hydrotemisissä juonissa, missä usein esiintyy muita hopeaa sisältäviä mineraaleja. Sitä on löydetty Saksasta, Boliviasta, Sardiniasta, Tšekistä, Meksikosta ja Chilestä.
Haaro
Haaro () on kylä Laitilassa noin 9 kilometriä Laitilan keskustasta itäkoilliseen. Asukkaita Haarossa on 28, mikä tekeekin siitä yhden Laitilan vähäväkisimmistä kylistä. Haaron lähin naapurikylä on Malko lännessä. Kylän alueella virtaa Malvonjoki sekä pieni Haaronjoki, joka on myös Haaron alueella olevan Hepojärven laskujoki.
Deuterosaurus
Deuterosaurus (nimen merkitys: "”toinen lisko”") on sukupuuttoon kuollut permikautinen terapsidisuku. Se kuuluu Dinocephalia-alalahkoon ja on aikaisemmin luettu Anteosauriaan, mutta tarkemman tutkimuksen perusteella se näyttäisi kuuluvan sittenkin Tapinocephaliaan.
Sukuun luetaan lajit "Deuterosaurus biarmicus" ja "”Deuterosaurus gigas”". "”D. gigas”" on kuitenkin hyvin erilainen verrattuna "D. biarmicusiin". Itse asiassa sillä on havaittu olevan Tapinocephalidae-heimon terapsideille tyypilliset hampaat, ja se saattaakin oikeasti kuulua "Ulemosaurus"-sukuun. "Deuterosauruksen" kallon pituus on noin 23 cm ja kokonaispituudeksi on arvioitu noin 1,2 metriä. "Deuterosauruksella" on pienehköt takahampaat ja kallon yläosa silmien edestä paksua luuta. "Deuterosaurus" oli todennäköisesti kaikkiruokainen tai kasvinsyöjä. Sen fossiileja on löydetty Venäjältä.
T. H. Huxley luuli "Deuterosaurusta" ja "Bathygnathusta" triaskautisiksi dinosauruksiksi, mutta myöhemmät tutkimukset ovat osoittaneet niiden olevan permikaudella eläneitä synapsideja ja siis läheisempää sukua nisäkkäille kuin dinosauruksille.
Hartikkala
Hartikkala on kaupunginosa Laitilassa, keskustaajaman eteläosissa Valtatie 8:n ja Kantatie 43:n väliin jäävällä alueella, jotka risteävät Hartikkalan pohjoiskärjessä. Asuntokanta on omakotitalovaltaista mutta myös rivi- ja kerrostaloja on. Hartikkalassa on muun muassa aikuiskoulutuskeskus WinNnnova, Bovallius ammattiopisto, Lounasravintola Wilhelmiina & Waltteri, sekä Teboilin D-asema.
Burmankuhankeittäjä
Burmankuhankeittäjä ("Oriolus tenuirostris") on kuhankeittäjien heimoon kuuluva varpuslintu.
Burmankuhankeittäjää tavataan Aasian kaakkoisosissa. Lajin kokonaispopulaatiota ei tiedetä, mutta lajin ei uskota olevan vaarassa, ja se on luokiteltu elinvoimaiseksi.
Naamiokuhankeittäjä
Naamiokuhankeittäjä ("Oriolus chinensis") on kuhankeittäjien heimoon kuuluva varpuslintu.
Naamiokuhankeittäjää tavataan Etelä-, Itä- ja Kaakkois-Aasiassa. Lajia on kuvattu yleiseksi, ja se on luokiteltu elinvoimaiseksi.
Haukka (Laitila)
Haukka () on kylä Laitilassa noin 7 kilometriä Laitilan keskustaajamasta eteläkaakkoon. Haukan lähimmät naapurikylät ovat Kovero pohjoisessa, Kiveinen lännessä ja Viikainen lounaassa.
Sãotoménkuhankeittäjä
Sãotoménkuhankeittäjä ("Oriolus crassirostris") on kuhankeittäjien heimoon kuuluva varpuslintu.
Sãotoménkuhankeittäjää tavataan kotoperäisenä São Tomélla. Lajin kannaksi arvioidaan 350–1 500 yksilöä. Se on luokiteltu vaarantuneeksi, koska sen populaatio ja levinneisyysalue ovat pienet.
Jonquière Marquis
Jonquière Marquis on kanadalainen jääkiekkoseura, joka on kotoisin Saguenaysta Quebecista. 
Se pelaa LNAH-liigaa.
Emanuel Saloheimo
Emanuel Saloheimo (Berner) (28. elokuuta 1842 Viipuri – 10. helmikuuta 1909 Mikkeli) oli suomalainen juristi ja valtiopäivämies.
Saloheimon vanhemmat olivat lääninrovasti Axel Emanuel Berner ja Katarina Olivia Pesonius. Sukunimensä hän suomensi 1906. Saloheimo valmistui filosofian kandidaatiksi 1865 ja hovioikeuden auskultantiksi 1868. Hän palveli Viipurin hovioikeudessa vuodesta 1872 alkaen ja erosi sieltä notaarina 1885. Käkisalmen tuomiokunnan tuomari hänestä tuli 1885 ja Rautalammin 1887. Tuomarin virastaan Saloheimo erosi 1891, koska sai sakkoja 1898 vahvistetun mutta 1890 peruutetun rikoslain käytöstä, katsottuaan peruutuksen laittomaksi. Maanviljelijänä toimittuaan Saloheimosta tuli Kansallispankin Mikkelin konttorin johtaja 1902. Hän oli usean eri valtionkomitean jäsen, toimi talonpoikaissäädyn notaarina 1867 ja porvarissäädyn edustajana valtiopäivillä 1882, 1897, 1899 ja 1900, viimeksi mainittuna vuonna laki- ja talousvaliokunnan puheenjohtajana.
Saloheimo, joka kuoli naimattomana, lahjoitti huomattavia summia mm. Otavan opistolle ja Suomalaiselle tiedeakatemialle.
Fazlullah
Fazlullah on Pakistanin Talibanin johtaja. Hänet valittiin liikkeen johtajaksi marraskuussa 2013 Yhdysvaltain lennokki-iskussa kuolleen Hakimullah Mehsudin tilalle.
Fazlullah toimi vuosina 2007–2009 Swatin laakson Taliban-johtajana ja määräsi alueelle tiukan tulkinnan šaria-laista. Armeijan vallattua alueen Fazlullahin pakeni Afganistaniin.
Vuonna 2012 Fazlullah suunnitteli iskun tyttöjen koulunkäyntioikeutta puolustanutta Malala Yousafzaita vastaan.
Marraskuussa 2013 Fazlullah valittiin Pakistanin Talibanin johtoon ja hän palasi maanpaosta takaisin Pakistaniin.
Rivière-du-Loup 3L
Rivière-du-Loup 3L on kanadalainen jääkiekkoseura, joka on kotoisin Rivière-du-Loupista Quebecista. 
Se pelaa LNAH-liigaa.
Perfume (Britney Spearsin kappale)
"Perfume" on yhdysvaltalaisen pop-laulaja Britney Spearsin kappale ja hänen kahdeksannen studioalbuminsa "Britney Jeanin" toinen single. Kappaleen ovat kirjoittaneet Spears itse ja Sia Furler.
Arvo Partanen
Arvo Partanen (s. 6. syyskuuta 1918 Sonkajärvi) on suomalainen vahtimestari ja nuortenkirjailija.
Partasen vanhemmat olivat metsätyömies Aatami Partanen ja Liisa Remes. Hän oli naimisissa vuodesta 1941 Hilja Kervisen kanssa.
Saint-Georges Cool FM 103.5
Saint-Georges Cool FM 103.5 on kanadalainen jääkiekkoseura, joka on kotoisin Saint-Georgesta Quebecista. 
Se pelaa LNAH-liigaa.
Sorel-Tracy Éperviers
Sorel-Tracy Éperviers on kanadalainen jääkiekkoseura, joka on kotoisin Sorel-Tracysta Quebecista. 
Se pelaa LNAH-liigaa.
Thetford Assurancia
Thetford Assurancia on kanadalainen jääkiekkoseura, joka on kotoisin Thetford Minesta, Quebecista. Seura pelaa LNAH-liigaa.
Rita von Willebrand
Rita Elma Harriet von Willebrand, o. s. "Winckelmann" (s. 10. lokakuuta 1918) on suomalainen ruotsin kielellä kirjoittanut kirjailija.
Rita von Willebrandin vanhemmat olivat Emil Anton Winckelmann (1873–1950) ja Harriet Hornemann. Hän oli naimisissa vuodesta 1939 mainospäällikkö, radiotoimittaja Lars Hermansson von Willebrandin (1910–1955) kanssa.
Rita von Willebrandin romaani palkittiin 1949 pidetyssä pohjoismaisessa maaseutuaiheisessa romaanikilpailussa.
Trois-Rivières Viking
Trois-Rivières Viking on kanadalainen jääkiekkoseura, joka on kotoisin Trois-Rivièresista Quebecista. 
Se pelaa LNAH-liigaa.
Valleyfield Braves
Valleyfield Braves on kanadalainen jääkiekkoseura, joka on kotoisin Valleyfieldista Quebecista. 
Se pelaa LNAH-liigaa.
Nästi
Nästi () on kylä Laitilassa, 14 kilometriä Laitilan keskustajamasta kaakkoon. Kylä sijaitsee valtatien 8 varrella Mynämäen vastaisella rajalla; matkaa Mynämäen keskustaan on noin 15 kilometriä. Nästin lähin naapurikylä Laitilan puolella on Krouvi, joka tunnetaan myös nimellä Krouvinummi.
Sanelma Kuusisto
Sanelma Marjatta Kuusisto (s. 16. syyskuuta 1918 Kauhajoki) on suomalainen runoilija.
Frederick Schipizky
Frederick Alexander Schipizky (s. 20. joulukuuta 1952 Calgary) on kanadalainen säveltäjä. Hän valmistui musiikin kandidaatiksi Brittiläisen Kolumbian yliopistosta 1974 ja maisteriksi Juilliard Schoolista 1978. Ensin mainitussa opinahjossa Schipizkya opetti Elliot Weisgarber; jälkimmäisessä hänen opettajinaan toimivat Roger Sessions ja David Diamond. Schipizkyn oma soitin on kontrabasso, jota hän on soittanut muun muassa Vancouverin sinfoniaorkesterissa. Hän alkoi opettaa teoriaa ja sävellystä Vancouverin musiikkiakatemiassa 1981 sekä kontrabassonsoittoa Douglas Collegessa 1989.
Schipizkyn säveltämiä teoksia ovat esittäneet orkesterit Calgaryssa, Winnipegissä, Vancouverissa ja Victoriassa. Hän on ottanut vastaan tilauksia muiden muassa Vancouverin sinfoniaorkesterilta. Phyllis Mailing levytti hänen teoksensa "Three Songs for Mezzo-Soprano" (1974). Muita Schipizkyn teoksia ovat muiden muassa ensimmäinen sinfonia, "From under the Overture" (1990), "Symphonic Sketches" (1976, uusi versio 1977) ja "Variations for Solo Violin" (1979). Schipizkyn sävellykset ovat usein lyyrisiä, ja niissä on usein tonaalinen keskus. Hän on itse maininnut, että hänen eklektiseen tyyliinsä ovat vaikuttaneet ainakin venäläiset säveltäjät, kuten Sergei Prokofjev, Dmitri Šostakovitš ja Igor Stravinsky.
Phyllis Mailing
Phyllis Margaret Mailing (4. marraskuuta 1929 Brantford, Ontario – 26. marraskuuta 2004 West Vancouver, Brittiläinen Kolumbia) oli kanadalainen mezzosopraano. Hän opiskeli Hamiltonin konservatoriossa ja The Royal Conservatory of Musicissa. Hän teki soolodebyyttinsä Ernest MacMillanin johtamassa Johann Sebastian Bachin "Johannes-passion" esityksessä Toronton Mendelssohn-kuoron kanssa vuonna 1955. Mailing oli vuosina 1965–7 ja 1970–5 Simon Fraserin yliopiston nimikkotaiteilija. Hän johti yliopiston kolmea kuoroa. Hänestä tuli täysiaikainen opettaja Vancouverin musiikkiakatemiassa 1980-luvun alussa, ja hänestä tuli sen lauluosaston johtaja vuonna 1983.
Mailing esiintyi lisäksi muun muassa solistina oopperassa Stratfordissa, Ontariossa. Hän teki yhteistyötä Vancouverin sinfoniaorkesterin ja New Yorkin filharmonikkojen kanssa.
Mailing oli vuosina 1960–75 naimisissa säveltäjä R. Murray Schaferin kanssa ja kantaesitti monia tämän sävellyksiä. Hän esiintyi myös monien muiden aikansa säveltäjien, kuten István Anhaltin, Walter Babiakin ja Barbara Pentlandin teosten kantaesityksissä. Vuonna 1977 Mailingille myönnettiin Canadian Music Council Medal hänen palveluksistaan kanadalaisessa musiikkielämässä.
Jussi-Pekka Niittymäki
Jussi-Pekka Ilmari Niittymäki (s. 13. kesäkuuta 1986 Loimaa) toimii pelinjohtajana ja päävalmentajana Miesten Ykköspesiksessä pelaavan Loimaan Palloilijat Junioripesiksessä. Pelinjohtoura alkoi vuonna 2003 samaisen seuran d-tytöissä ja jatkui samassa joukkueessa kolmen kauden ajan. Kaudet 2007 ja 2008 Niittymäki toimi Laitilan Jyskeen b-tyttöjen pelinjohtajana ja valmentajana. Kaudella 2007 pelaamisen ohella hän valmensi Köyliön Lallien c-poikia.
Aikuisvalmennukseen Niittymäki siirtyi kaudeksi 2010, kun hän otti ohjat Köyliön Lallien naisten Ykköspesis joukkueessa. Joukkuetta hän valmensi kahden kauden ajan. Kaudella 2011 hän otti ohjat myös nykyisessä pestissään. Kaksi ensimmäistä kautta meni Suomensarjassa. Molemmilla kausilla joukkue eteni aina nousukarsintaan. Ensimmäisellä kerralla Sotkamon Jymy oli niukasti parempi, mutta 2012 joukkue kaatoi Vaasan Mailan voitoin 1-2. Debyyttikausi Ykköspesiksessä tuotti runkosarjassa kymmenennen sijan. LP-j säilytti paikkansa karsinnoissa kaatamalla Helsingin Puna-Mustat 3-1.
Niittymäki valittiin Loimaan Palloilijat Junioripesiksen varapuheenjohtajaksi vuodeksi 2014. Hän opiskelee Turun Ammattikorkeakoulussa Urheilujohtamista ja -markkinointia aikuispuolella. Hän valmistui Loimaan Lukiosta vuonna 2005 ja opiskeli Liiketaloutta Seinäjoen Ammattikorkeakoulussa vuodet 2008-2012 kuitenkaan valmistumatta.
Salmijärven kalliomaalaus
Salmijärven- eli Lautmäen kalliomaalaus on pieni kalliomaalauskohde Salmijärven lounaisosassa Vihdissä, joka on ajoittamaton. Maalauksen löysi Jussi Kivi vuonna 1996.
Maalauskallio sijaitsee pienen Salmijärven lounaisosassa olevan Lautmäen niemen itäpuolella. Kallio laskee pystysuorana veteen ja maalauksen kohdalla on vedessä kivilohkare.
Seinämässä erottuu heikosti punaväriä neljässä kohdassa 1,7−2 metrin korkeudella veden pinnasta ja parin metrin matkalla. Selviä kuvioita on vaikea erottaa, sillä maalaus on pahoin kulunut. Digitaalisesti vahvistetuista valokuvista voi kuitenkin erottaa oikelle katsovan hirven. Lisäksi löytyy heikot katkelmat toisesta hirvestä ja ihmishahmosta.
Higashisumiyoshi-ku
Higashisumiyoshi-ku () on yksi Osakan kaupungin 24:stä suuralueesta. Se sijaitsee Osakan kaupungin eteläosassa. Etelässä se rajautuu Yamatogawa-jokeen ja sen toisella puolella Osakan prefektuurin Matsubaran kaupunkiin, itäpuolella sijaitsee Hirano-ku, pohjoispuolella Ikuno-ku ja länsipuolella Abeno-ku sekä Sumiyoshi-ku. Higashisumiyoshin pinta-ala on 9,75 neliökilometriä ja siellä on 133 122 asukasta (vuonna 2010).
Higashisumiyoshin suuralue on perustettu 1. huhtikuuta 1943. Alueella sijaitsee Nagain puisto, joka on yksi Osakan merkittävimmistä. Puistossa on useita urheilukenttiä, tärkeimpänä Nagai-stadion, jossa pidettiin muiden muassa jalkapallon maailmanmestaruuskilpailut 2002 ja yleisurheilun maailmanmestaruuskilpailut 2007. Nagain jalkapallostadion eli Kinchō-stadion toimii vuorostaan Cerezo Osaka -seuran kotikenttänä. Puistossa sijaitsevat myös Nagain kasvitieteellinen puutarha ja Osakan luonnonhistoriallinen museo.
Higashisumiyoshia palvelevat Osakan metron Tanimachi-linja ja Midōsuji-linja, JR Westin Kansai-päälinja ja Hanwa-linja sekä Kintetsu-rautateiden Minami-Ōsaka-linja.
Walter Babiak
Walter Andrew Babiak (s. 11. lokakuuta 1933 Saskatoon) on kanadalainen kapellimestari, säveltäjä, sovittaja ja alttoviulisti. Hän opiskeli The Royal Conservatory of Musicissa ja sitten Toronton yliopistossa. Hänen opettajiaan olivat John Montague, Elie Spivak, Nicholas Goldschmidt, Oskar Morawetz, Godfrey Ridout ja John Weinzweig. Orkesterinjohtoa Babiak opiskeli Boyd Neelin, Walter Susskindin ja vuonna 1962 Amsterdamin yliopistossa Franco Ferraran johdolla.
Babiak soitti alttoviulua ssa ja Toronton sinfoniaorkesterissa. Hän johti muun muassa Kanadan kansallisbalettia ja Brantfordin sinfoniaorkesteria. Hän perusti vuonna 1970 North Yorkin sinfoniaorkesterin. Vuonna 1971 hän oli Wienin valtionoopperan baletin vierailevana kapellimestarina sen Pohjois-Amerikan-kiertueella. Babiak on tehnyt suuren määrän sovituksia ja orkestraatioita. Lisäksi hän on säveltänyt yli 40 alkuperäistä teosta, joihin kuuluvat "Sinfonietta for Strings", "Soliloquy for Violin... To be or not to be" ja "A Child's Christmas in Wales".
Babiak sai lapsille tekemistään levytyksistä "Beethoven Lives Upstairs" ja "Mozart's Magic Fantasy" Juno-palkinnot vuosina 1990 ja 1991.
Canon EF 24–70mm
Canon EF 24–70mm voi tarkoittaa seuraavia Canonin objektiiveja:
Canon EF-S 18-135mm
Canon EF-S 18–135mm voi tarkoittaa seuraavia Canonin objektiiveja:
Canon EF 200mm
Canon EF 200mm voi tarkoittaa seuraavia Canonin objektiiveja:
Canon EF 400mm
Canon EF 400mm voi tarkoittaa seuraavia Canonin objektiiveja:
Gregorios Valontuoja
Pyhä Gregorios Valontuoja (armeniaksi: Գրիգոր Լուսաւորիչ (Georgios Lusavoritš), myös Gregorios Armenialainen, 240 Vagharšapat – 332 Taron) oli Armenian apostolisen kirkon perustaja ja sen ensimmäinen katolikos. Hän polveutui historiallista Parthian valtakuntaa hallinneesta arsakidien dynastiasta.
Gregorios pelastui lapsena sukuaan kohdanneelta joukkomurhalta pakenemalla Kappadokiaan, jossa hänet kastettiin kristityksi ja laitettin paikallisen kirkkoisän oppiin. Myöhemmin Gregorios avioitui Miriam-nimisen armenialaisen naisen kanssa saaden kaksi poikaa. Noin vuonna 280 Gregorius palasi Armeniaan sovittaakseen isänsä tekemän kuningas Khosrov II:n murhan. Khosrovin poika kuningas Tiridates III kuitenkin vangitsi Gregorioksen ja piti häntä 12 vuoden ajan nykyisen Khor Virapin luostarin alueella sijaitsevassa syvässä luolassa. Kirkollisen tradition mukaan Gregoriosta myös kidutettiin useilla julmilla tavoilla, hänen päälleen muun muassa kaadettiin sulaa lyijyä ja hänet heitettiin kyykäärmeitä täynnä olevaan kuoppaan. Jumalan armosta Gregorius kuitenkin selvisi kidutuksesta vahingoittumattomana. Hänet vapautettiin noin vuonna 297 kun Rooman keisari Diocletianus oli pettänyt liittolaisensa Tiridatesin ja valloittanut osan Armenian kuningaskuntaa. 
Vuonna 301 Gregorius kastoi Tiridatesin sekä useita muita kuninkaallisen perheen ja paikallisen ylimystön jäseniä kristinuskoon. Kuningas valtuutti Gregoriuksen myös käännyttämään koko maan ja vielä samana vuonna Armeniasta tuli ensimmäinen kristinuskon valtionuskonnokseen ottanut valtakunta. Vuotta myöhemmin kayserilainen piispa Leontius vihki Gregoriuksen ensimmäiseksi Armenian piispaksi. Hän toimi virassa vuoteen 318 saakka, jolloin Gregorius nimitti tehtävään nuorimman poikansa Aristakesin.
Gregorius vetäytyi elämänsä viimeisiksi vuosiksi Taronin provinssissa sijainneeseen luostariin, jossa hän kuoli noin vuonna 331. Gregoriuksen ruumis kuljetettiin aluksi nykyisessä Turkissa sijaitsevan Erzincanin kaupungin lähistöllä olleeseen kylään, josta hänen ruumiinosiaan vietiin pyhäinjäännöksinä eri puolille silloista Itä-Roomaa. Gregoriuksen pään uskotaan joutuneen jonnekin päin Armeniaa, vasemman käden Vagharšapatin kaupunkiin ja oikean käden Kilikiaan.
Armenian apostolisen kirkon lisäksi Gregorios on pyhimys myös muissa orientaaliortodoksissa kirkoissa, idän katolisissa kirkoissa sekä ortodoksisessa, katolisessa ja anglikaanisessa kirkossa.
Luettelo televisiosarjan Downton Abbey jaksoista
"Downton Abbey" on brittiläinen historiallinen draamasarja, jonka on luonut Julian Fellowes. Sen ensimmäinen jakso esitettiin 26. syyskuuta 2010. Sarjaa esitettiin kuusi tuotantokautta ja 52 jaksoa, joista viimeinen esitettiin 25. joulukuuta 2015.
Viides tuotantokausi alkoi Iso-Britanniassa 21. syyskuuta 2014 ja Suomessa kausi alkoi kuukautta myöhemmin 21. lokakuuta 2014.
Mixes (Kylie Minoguen albumi)
Mixes on australialaisen laulajan Kylie Minoguen remix-albumi, joka julkaistiin 3. elokuuta 1998.
Bob McKenzie
Robert ”Bob” McKenzie (s. 16. elokuuta 1956) on kanadalainen jääkiekkotoimittaja ja -asiantuntija.
McKenzie on työskennellyt yhtäjaksoisesti kanadalaisen TSN-urheilukanavan palveluksessa vuodesta 1986 lähtien. Sitä ennen hän toimi muun muassa The Hockey News -lehden päätoimittajana yhdeksän vuoden ajan.
McKenzie on yksi arvostetuimmista jääkiekkoasiantuntijoista. Hänellä on Twitter-yhteisöpalvelussa yli 1,2 miljoonaa seuraajaa.